ToekomsVenster: Jesus genees mense in die landstreek GennesaretFoto: Holmespj/Pixabay.com Lees Matt. 14:34-36 Hulle het toe land toe gevaar en by Gennesaret aan wal gegaan. Toe hulle uit die skuit klim, het die mense Hom dadelik herken en in daardie hele landstreek rondgegaan en dié wat ongesteld was, op draagbare begin aandra na waar hulle gehoor het dat Hy is. Waar Hy ook al in dorpe of stede of op plase gekom het, het die mense die siekes op die bymekaarkomplekke neergesit en Hom gevra dat die siekes tog maar net aan die soom van sy klere mag raak; en almal wat aan Hom geraak het, het gesond geword. Wat ŉ merkwaardige getuienis. Toe Jesus uit die boot klim, het hulle Hom dadelik herken. Dit verwys waarskynlik na sy fisieke voorkoms. Daar is al baie gedebatteer oor Jesus se fisieke voorkoms. In sommige rolprente word Hy as die blonde man voorgestel. Haarlokke wat oor sy skouers speel en diepblou oë. In ander is Hy gespierd, want Hy was darem ŉ timmerman se seun en het mos in sy vader se voetspore gevolg soos wat dit in daardie dae die praktyk was. Ander redeneer dat Hy ŉ donker gelaatskleur gehad het omdat Hy ŉ Jood en boonop ŉ boorling van die bloedige warm Israelse grondgebied was. Hoe stel jy vir Jesus van Nasaret voor? Interessant hoe ontsteld mense word wanneer Jesus op enige ander wyse voorgestel word as dit wat in hul gedagtes leef. Sê nou maar Jesus was ŉ Chinees, ŉ Amerikaner, ŉ man van Afrika? Sou dit ŉ verskil gemaak het aan sy verlossingswerk? Sou jy ŉ probleem gehad het om met Hom te identifiseer? Hy was immers nie ŉ Suid-Afrikaner nie, het nie van Johannesburg af gekom of … Die Bybel gee intieme besonderhede van Jesus van Nasaret. Hoe sal jy daaroor voel as ek jou vandag vertel dat Jesus waarskynlik onaansienlik, gewoon en onaantreklik was? Die blou oë en lang blonde hare is waarskynlik ŉ mite. Jesaja vertel vir ons dat sy voorkoms mense nie sou beïndruk het nie. Lees gerus saam met my. Jesaja 53:2 – Die dienaar was soos ŉ loot wat voor die Here uitspruit, soos ŉ plant wat wortel skiet in droë grond. Hy het nie skoonheid of prag gehad dat ons na hom sou kyk nie, nie die voorkoms dat ons van hom sou hou nie. Jesaja 52:14 – Baie mense was ontsteld oor hom, hy was so misvormd dat hy nie meer soos ŉ mens gelyk het nie, nie meer die voorkoms van ŉ mens gehad het nie.